Nog skole dringend in Gauteng nodig(Argieffoto/Unsplash) Die Demokratiese Alliansie het Maandag drie skole in Cosmo City en ŉ skool in Northriding in Gauteng besoek en ontdek daar is ŉ dringende behoefte aan bykomende skole in Cosmo City weens oorvol klasse. Khume Ramulifho, die DA se skadu-LUR vir onderwys, het gesê ondanks ŉ rotasie-onderrigstelsel, is daar te veel leerders in ŉ klas. “Dit maak dit moeilik vir leerders om aan gesondheidsprotokol soos sosiale distansiëring te voldoen.” Alhoewel Cosmo City Primary School 2 kapasiteit het vir meer as 1 200 leerders, het hulle tans 2 125 skoliere, omdat hulle steeds aansoeke toelaat. Cosmo City Primary School 1 het kapasiteit vir 1 080 skoliere, maar daar is tans 1 765 leerders in die skool. Cosmo City Secondary School is ook oorvol met 2 000 leerders. “Hierdie skole het dringend bykomende mobiele klaskamers nodig,” het Ramulifho bygevoeg. “Daar is egter nie genoeg grond om dié klaskamers op te rig nie en die skool het dus geen ander keuse nie as om sportfasiliteite te gebruik as onderrigruimtes.” Die groot uitdaging is dat daar slegs agt staatskole in Cosmo City is, waarvan vier laerskole en vier hoërskole is. “Die gebied brei egter steeds uit met nuwe behuisingsontwikkelings en daar is ŉ behoefte aan bykomende skole om die getal leerders in die gebied te akkommodeer.” Veiligheid en sekuriteit bly ook ŉ uitdaging vir Cosmo City Secondary School, aangesien drie rooftogte reeds plaasgevind het waar 52 rekenaars en drie skootrekenaars gesteel is. Die DA doen ŉ beroep op Panyaza Lesufi, Gautengse LUR vir onderwys, om seker te maak dat sy departement meer skole in Johannesburg-Noord bou om oorvol klaskamers te verhoed. “Ons versoek ook dringende samewerking tussen die provinsiale en plaaslike regering sodat behoorlike beplanning gedoen kan word om die aanvraag na skole in die gebied te takel.”